Toshkentda Shanxay hamkorlik tashkiloti Forumining navbatdagi majlisi bo‘lib o‘tdi

Toshkentda 11—12-may kunlari Shanxay hamkorlik tashkiloti Forumining o‘n ikkinchi majlisi bo‘lib o‘tdi. Bu haqda O‘zA xabar bermoqda.

Unda ShHTga a’zo davlatlar — O‘zbekiston, Qozog‘iston, Xitoy, Qirg‘iziston, Rossiya, Tojikiston, shuningdek, kuzatuvchi maqomiga ega davlatlar — Hindiston, Pokiston, Eron, Afg‘oniston, Belarusning yetakchi ilmiy-tadqiqot markazlari ekspertlari, ShHT Mintaqaviy aksilterror tuzilmasi Ijroiya qo‘mitasi va Kotibiyati, O‘zbekistonda akkreditatsiyadan o‘tgan diplomatik korpus vakillari ishtirok etdi.
Tadbir ishtirokchilari Shanxay hamkorlik tashkiloti davlat rahbarlari kengashining 2016-yil iyun oyida Toshkent shahrida o‘tkazilgan majlisi yakunlarini ko‘rib chiqdi va muhokama etdi. Shanxay hamkorlik tashkilotini yanada rivojlantirishning ustuvor yo‘nalishlari, jumladan, ShHT davlat rahbarlarining shu yil iyun oyida Qozog‘iston poytaxtida bo‘lib o‘tadigan uchrashuvi hisobga olingan holda mintaqada xavfsizlikni ta’minlash, o‘zaro manfaatli investitsiya va savdo-iqtisodiy loyihalarni amalga oshirish hamda ShHTni kengaytirish istiqbollari bo‘yicha atroflicha fikr almashildi.
Majlis doirasida bo‘lib o‘tgan yalpi bahs-munozaralarda tomonlar ShHTga a’zo davlatlarning Afg‘oniston muammosini hal etishga asosiy yondashuvlarini tasdiqladi.
Majlisda xavfsizlikka raxna soladigan an’anaviy va noan’anaviy xavf-xatarlarga qarshi kurashish bo‘yicha kelishilgan sa’y-harakatlarni kuchaytirish, terrorizm, separatizm, ekstremizm, transmilliy uyushgan jinoyatchilikka qarshi kurashish, shuningdek, xalqaro axborot xavfsizligini mustahkamlashda hamkorlikni chuqurlashtirish zarurligi qayd etildi. Jamiyatda, avvalambor, yoshlar o‘rtasida radikallashuvning avj olishiga qarshi kurashish, diniy ekstremizm, etnik va irqiy murosasizlikning oldini olishga doir choralarni kuchaytirish muhimligi qayd etildi.
ShHT Forumi majlisining ishtirokchilari tinchlikni saqlash, hamkorlikda rivojlanish va teng huquqli munosabatlar, xalqaro hamjamiyat bilan muloqot va aloqalarni kengaytirish, mintaqada va, umuman, dunyoda xavfsizlik, barqarorlik va farovonlikni mustahkamlash uchun sa’y-harakatlarni davom ettirish zarurligi xususida yakdil fikr bildirdi. ShHT makonida teng huquqlilik, o‘zaro hurmat va bag‘rikenglik, savdo-iqtisodiy va madaniy-gumanitar sohalarda hamkorlik asosida har tomonlama va o‘zaro manfaatli aloqalarni davom ettirish, shuningdek, qabul qilinayotgan qarorlarni amalga oshirish samaradorligini yuksaltirish muhimligi qayd etildi.
ShHT Forumi majlisi yakunlari bo‘yicha tegishli protokol imzolandi.